
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 2350 

11 Δεκεμβρίου 2007 


ΠΕΡ ΙΕΧΟΜ ΕΝΑ 

ΑΠΟΦΑΣΕΙΣ 

Διαδικασία και προϋποθέσεις εισαγωγής μαθη¬ 
τών στις Επαγγελματικές Σχολές (ΕΠΑ.Σ) του 

ΟΤΕΚ. 1 

Μετατροπή της αμιγούς δημοτικής Επιχείρησης με 
την επωνυμία «Δημοτική Επιχείρηση Καλλιτεχνι¬ 
κής Παιδείας και Πολιτισμού Συκεών» σε κοινωφε¬ 
λή επιχείρηση του άρθρου 254 του ν. 3463/2006 
με την επωνυμία «Δημοτική Κοινωφελής Επιχεί¬ 
ρηση Καλλιτεχνικής Παιδείας και Πολιτισμού Συ¬ 
κεών». 2 

Μετατροπή της αμιγούς δημοτικής Επιχείρησης με 
την επωνυμία «Δημοτική Επιχείρηση Αθλητισμού 
Συκεών» σε κοινωφελή επιχείρηση του άρθρου 
254 του ν. 3463/2006 με την επωνυμία «Κοινωφε¬ 
λής Επιχείρηση Αθλητισμού Συκεών». 3 

Όροι και προϋποθέσεις για την εγγραφή των προ¬ 
σώπων που παρέχουν υπηρεσίες για λογαριασμό 
των πιστωτικών ιδρυμάτων ως διαμεσολαβητές 
ή ως συνδεδεμένοι αντιπρόσωποι του άρθρου 29 
του ν. 3606/2007, σε μητρώο που τηρείται στην 


Τράπεζα της Ελλάδος. 4 

ΑΠΟΦΑΣΕΙ Σ 

Αριθμ. 6750 (1) 


Διαδικασία και προϋποθέσεις εισαγωγής μαθητών στις 
Επαγγελματικές Σχολές (ΕΠΑ.Σ) του ΟΤΕΚ. 

ΟΙ ΥΠΟΥΡΓΟΙ ΕΘΝΙΚΗΣ ΠΑΙΔΕΙΑΣ ΚΑΙ 
ΘΡΗΣΚΕΥΜΑΤΩΝ - ΤΟΥΡΙΣΤΙΚΗΣ ΑΝΑΠΤΥΞΗΣ 

Έχοντας υπόψη: 

1. Τις διατάξεις της παρ. 3 του άρθρου 14 του ν. 3475/2006 
(ΦΕΚ146 Α') «Οργάνωση και λειτουργία της Δευτεροβάθ¬ 
μιας Επαγγελματικής Εκπαίδευσης και άλλες διατάξεις». 

2. Τις διατάξεις της παρ. 7 του εδ. β του άρθρου 21 
του ν. 3105/2003 (ΦΕΚ 29 Α') «Τουριστική Εκπαίδευση 
και κατάρτιση, ρυθμίσεις για τον τουρισμό και άλλες 
διατάξεις». 

3. Την υπ’ αριθμ. 9359/6.10.2006 κοινή υπουργική από¬ 
φαση «Μετατροπή των Τ.Ε.Ε. του Ο.Τ.Ε.Κ. σε ΕΠΑΣ» (ΦΕΚ 


1526 Β'), όπως αυτή διορθώθηκε και ισχύει με την υπ’ 
αριθ. 14273/17.1.2006 κοινή υπουργική απόφαση (ΦΕΚ 
1795/Β'). 

4. Τις διατάξεις της παρ. 6 του άρθρου 5 του ν. 2009/1992 
(ΦΕΚ 18 Α') «Εθνικό Σύστημα Εκπαίδευσης και Κατάρτισης 
και άλλες διατάξεις». 

5. Το π.δ. 122/2004 (ΦΕΚ 85/Α/2004) «Ανασύσταση 
Υπουργείου Τουρισμού». 

6. Τον ν. 3270/8.10.2004 (ΦΕΚ 187/Α/2004) «Αρμοδιότη¬ 
τες του Υπουργείου Τουριστικής Ανάπτυξης και θέματα 
Τουρισμού». 

7. Το π.δ. 206/2007 «Διορισμός Υπουργών και Υφυ¬ 
πουργών» (ΦΕΚ 232/Α/2007). 

8. Την υπ’ αριθμ. 178/4.4.2007 απόφαση που λήφθηκε στην 
13η συνεδρίαση του Διοικητικού Συμβουλίου του Ο.Τ.Ε.Κ. 

9. Το γεγονός ότι από τις διατάξεις της παρούσας δεν 
προκαλείται επιπλέον δαπάνη σε βάρος του τακτικού 
προϋπολογισμού του ΟΤΕΚ, αποφασίζουμε: 

Α. Καθορίζουμε την διαδικασία και τις προϋποθέ¬ 
σεις εισαγωγής των μαθητών που θα φοιτήσουν στις 
Επαγγελματικές Σχολές (ΕΠΑΣ) του Οργανισμού Του¬ 
ριστικής Εκπαίδευσης και Κατάρτισης (Ο.Τ.Ε.Κ.), ως 
ακολούθως: 

Άρθρο 1 

Προσδιορισμός αριθμού εισακτέων 

1. Μέχρι το τέλος Μάίου κάθε έτους το Διοικητικό Συμ¬ 
βούλιο του Ο.Τ.Ε.Κ, ορίζει με απόφασή του, τον αριθμό 
εισακτέων στις ΕΠΑΣ ανά σχολική μονάδα και ειδικό¬ 
τητα. Ο αριθμός των μαθητών σε κάθε τάξη ή τμήμα 
τάξης δεν θα υπερβαίνει τους τριάντα (30) και δεν θα 
είναι λιγότεροι των είκοσι (20). Το Διοικητικό Συμβούλιο 
μπορεί να αποφασίζει και τη λειτουργία τμημάτων με 
αριθμό μαθητών μικρότερο των είκοσι (20). 

2. Ο αριθμός των εισαγόμενων μαθητών θα προσδιο¬ 
ρίζεται αφού ληφθούν υπόψη: 

α) Οι εκπαιδευτικές δυνατότητες των σχολικών μο¬ 
νάδων σε αίθουσες, εργαστήρια, εκπαιδευτικές εγκα¬ 
ταστάσεις και εξοπλισμό. 

β) Οι δυνατότητες φιλοξενίας των μαθητών στα οι¬ 
κοτροφεία. 

γ) Η δυνατότητα εξεύρεσης διδακτικού προσωπικού 
σύμφωνα με τις τοπικές συνθήκες. 

δ) Οι ανάγκες της αγοράς εργασίας σε εκπαιδευμένο 
προσωπικό. 

Αρθρο 2 

Προϋποθέσεις εισαγωγής 

1. Στις ΕΠΑΣ του Ο.Τ.Ε.Κ γίνονται δεκτοί μετά από 
επιλογή: 

α)Έλληνες πολίτες ήΈλληνες το γένος, 
β) Υπήκοοι κρατών μελών της Ευρωπαϊκής Ένωσης, 
εφόσον γνωρίζουν άριστα την Ελληνική γλώσσα. 

γ) Αλλοδαποί υπήκοοι κρατών εκτός της ΕΈ, υπό την 
προϋπόθεση ότι αυτοί πληρούν τους όρους της προ¬ 
κήρυξης. 

2. Οι υποψήφιοι, πρέπει να έχουν τουλάχιστον προ- 
αχθεί στην Β' τάξη των Γενικών ή Επαγγελματικών 
Λυκείων ή την Β' τάξη των ΤΕΕ Α' κύκλου ή άλλων 
ισότιμων σχολείων και η ηλικία τους να μην υπερβαίνει 
το 23ο έτος. 

3. Κάθε υποψήφιος προκειμένου να λάβει μέρος στην 
διαδικασία επιλογής πρέπει υποχρεωτικά να καταθέσει 
στην Κεντρική Υπηρεσία του Ο.Τ.Ε.Κ ή στις κατά τόπους 
σχολικές του μονάδες: 

α) Μηχανογραφημένη αίτηση που θα επέχει και θέση 
υπεύθυνης δήλωσης, η οποία θα χορηγείται από τον 
Ο.Τ.Ε.Κ και θα περιλαμβάνει τουλάχιστον τα στοιχεία 
του υποψηφίου και τη σειρά προτίμησης των σχολικών 
μονάδων και των ειδικοτήτων. 

β) Επικυρωμένο φωτοαντίγραφο δελτίου αστυνομικής 
ταυτότητας ή πρωτότυπο πιστοποιητικό γεννήσεως. 
γ) Επικυρωμένο φωτοαντίγραφο τίτλου σπουδών, 
δ) Υπεύθυνη δήλωση ότι είναι υγιής και εφόσον επι- 
λεγεί θα υποβληθεί στις απαιτούμενες, από τον ΟΤΕΚ, 
υγειονομικές εξετάσεις, με δικά του έξοδα, τις οποίες 
και θα καταθέσει στον ΟΤΕΚ κατά την εγγραφή του. 

4. Επίσης ο υποψήφιος υποβάλλει κατά περίπτωση τα 
δικαιολογητικά που ορίζονται στη σχετική προκήρυξη 
εισαγωγής και θα αφορούν: 

α) Στην πιστοποίηση της γνώσης ξένων γλωσσών για 
μία από τις γλώσσες Αγγλικά, Γαλλικά, Γερμανικά, Ιτα¬ 
λικά, Ισπανικά και το επίπεδο. 
β)Στην τριτεκνία, πολυτεκνία ή στην ορφάνια. 
γ) Στην πιστοποίηση μόνιμης κατοικίας 
δ) Στην ύπαρξη τουριστικής επιχείρησης του γονέα 
ή του ιδίου. 

5. Ειδικά οι υποψήφιοι Έλληνες το γένος ή υπήκοοι 
χώρων μελών της ΕΈ και αλλοδαποί υπήκοοι χωρών 
εκτός ΕΈ, υποχρεούνται να καταθέσουν επιπλέον τα 
δικαιολογητικά που θα ορίζονται στην προκήρυξη και 
θα αφορούν: 

α) Στην περίπτωση που οι υποψήφιοι διαθέτουν τίτ¬ 
λους σπουδών εξωτερικού, στην ισοτιμία και στην αντι¬ 
στοιχία του τίτλου σπουδών της αλλοδαπής, καθώς 
αντίστοιχη βεβαίωση ελληνομάθειας. 

β) Στη νόμιμη παραμονή του υποψηφίου στη χώρα, 
κατά περίπτωση, όπως ορίζεται από τις ισχύουσες δι¬ 
ατάξεις. 

Αρθρο 3 

Τρόπος επιλογής 

1. Η επιλογή γίνεται από τους υποψηφίους που έχουν 
τουλάχιστον προαχθεί στην Β' τάξη των Γενικών ή 
Επαγγελματικών Λυκείων ή την Β' τάξη των ΤΕΕ Α' 
κύκλου ή άλλων ισότιμων σχολείων. Με απόφαση Δ..Σ. 
του ΟΤΕΚ καθορίζεται, όποτε αυτό κρίνεται απαραίτητο, 
η αναλογία των εισακτέων από αποφοίτους Λυκείου. 
Σε περίπτωση που δεν καλύπτεται ο αριθμός των προ- 


κηρυσσομένων θέσεων, ο αριθμός των εισαγόμενων 
συμπληρώνεται με υποψηφίους που έχουν ολοκληρώσει 
επιτυχώς οποιαδήποτε τάξη Λυκείου με σειρά μορίων. 

2. Ο καθορισμός της σειράς προτεραιότητας για την 
επιλογή των μαθητών γίνεται με βάση το σύνολο των 
μορίων που συγκεντρώνει κάθε υποψήφιος. Το ανώτατο 
όριο των συνολικών μορίων του υποψηφίου είναι τα 
τριάντα τρία (33) μόρια. Το σύνολο των μορίων προ¬ 
κύπτει ως εξής: 

α)Ένα (1) μόριο για κάθε βαθμό προαγωγής του υπο¬ 
ψηφίου στη Β' τάξη των Γενικών ή Επαγγελματικών 
Λυκείων ή την Β' τάξη των Α' κύκλου με ανώτατο όριο 
τα είκοσι (20) μόρια. Προκειμένου να οριστούν τα μόρια 
που δίνει ο τίτλος σπουδών γίνεται η μετατροπή του 
κλασματικού μέρους σε δεκαδικό. 

β)Έως πέντε (5) μόρια ανάλογα με το επίπεδο γνώσης 
Ξένης Γλώσσας. Επίπεδο 1: Καλή γνώση 3 μόρια, Επίπεδο 
2: Πολύ καλή γνώση 4 μόρια, Επίπεδο 3: Αριστη γνώση 
5 μόρια), με ανώτατο όριο τα πέντε (5) μόρια. 

Η γνώση των ξένων γλωσσών πιστοποιείται με την 
κατοχή τίτλων αναγνωρισμένων φορέων, όπως αυτοί 
θα καθορίζονται στην προκήρυξη εισαγωγής. 

γ)Ένα (1) μόριο στην περίπτωση που ο υποψήφιος 
επιλέξει ως πρώτη του προτίμηση το εκπαιδευτήριο 
στο οποίο υποβάλει αίτηση και επιπλέον ένα (1) μόριο 
εφόσον είναι μόνιμος κάτοικος του νομού που εδρεύει 
η Σχολή. 

δ) Δύο (2) μόρια στην περίπτωση που υπάρχει τουρι¬ 
στική επιχείρηση του γονέα ή του ιδίου. 

ε) Τέσσερα (4) μόρια για τα παιδιά τρίτεκνων και 
πολύτεκνων οικογενειών ή για ορφανά. 

3. Ο υποψήφιος θα έχει τη δυνατότητα της δήλωσης 
σειράς προτιμήσεων για μια μόνο ειδικότητα σε όλες 
τις εκπαιδευτικές μονάδες ή και για όλες τις ειδικότητες 
σε μια μόνο εκπαιδευτική μονάδα. Στην περίπτωση που 
δεν είναι επιτυχών με βάση τις προτιμήσεις του, τότε 
θα καταγράφεται στη λίστα των επιλαχόντων. 

Αρθρο 4 

Διαδικασία μοριοδότησης 
και εξαγωγής αποτελεσμάτων 

1. Μετά την κατάθεση, από τον υποψήφιο, της μηχα¬ 
νογραφημένης αίτησης και των δικαιολογητικών γίνε¬ 
ται έλεγχος της πληρότητας και της ορθότητάς της, 
με ευθύνη του Διευθυντή της σχολικής μονάδας ή του 
προϊσταμένου του αρμοδίου τμήματος της Κεντρικής 
Υπηρεσίας. Οι ελεγμένες αιτήσεις των υποψηφίων κα- 
ταχωρούνται σε πληροφορικό σύστημα τόσο από την 
κεντρική υπηρεσία όσο και από τις σχολικές μονάδες 
και με την βοήθεια κατάλληλου λογισμικού εξάγονται 
τα αποτελέσματα αφού τηρηθούν όλες οι απαραίτητες 
διαδικασίες ασφάλειας των στοιχείων. 

2. Τη γενικότερη εποπτεία και ευθύνη για την οργάνω¬ 
ση και την ομαλή διεξαγωγή της διαδικασίας επιλογής 
των υποψηφίων μαθητών στις ΕΠΑΣ του Ο.Τ.Ε.Κ, έχει 
το αρμόδιο τμήμα της κεντρικής υπηρεσίας. 

3. Με απόφαση του Προέδρου του Διοικητικού Συμ¬ 
βουλίου ορίζονται τριμελείς επιτροπές που θα έχουν 
ως έργο τους τον δειγματοληπτικό έλεγχο σε όλη τη 
διάρκεια της επεξεργασίας μέχρι και την εξαγωγή των 
αποτελεσμάτων. 

4. Πριν από την εξαγωγή των αποτελεσμάτων ανακοι¬ 
νώνονται τα μόρια κάθε υποψηφίου. Κάθε υποψήφιος 

έχει δικαίωμα ένστασης για τον αριθμό των μορίων 
του. Η ένσταση υποβάλλεται εντός τριών (3) εργάσι¬ 
μων ημερών από την ημέρα ανακοίνωσης των μορίων. 
Η εκδίκαση όλων των ενστάσεων γίνεται από τριμελή 
επιτροπή που συγκροτείται με απόφαση του Διοικητικού 
Συμβουλίου. 

5. Υποψήφιος που με βάση τα μόριά του επιλέγεται 
σε περισσότερες από μία ειδικότητες γίνεται δεκτός 
μόνο σε μία ειδικότητα σύμφωνα με την σειρά προτί¬ 
μησής του. 

6. Τα αποτελέσματα της επιλογής των υποψηφίων 
επικυρώνονται από το Διοικητικό Συμβούλιο και ανα¬ 
κοινώνονται στον ημερήσιο τύπο και αναρτώνται στην 
κεντρική υπηρεσία και στις σχολικές μονάδες. 

7. Η διαδικασία έκδοσης των αποτελεσμάτων ολο¬ 
κληρώνεται το αργότερο δέκα (10) ημέρες πριν από 
την έναρξη των μαθημάτων κάθε έτους με δυνατότη¬ 
τα παράτασης ύστερα από απόφαση του Διοικητικού 
Συμβουλίου. 

8. Υποψήφιος που περιλαμβάνεται στους επιλεγέντες 
υποχρεούται να καταθέσει την αίτηση εγγραφής του με 
τα απαιτούμενα δικαιολογητικά στην σχολική μονάδα 
που εισάγεται, ο ίδιος ή ο κηδεμόνας του, σε διάστημα 
5 εργάσιμων ημερών από την ανακοίνωση των απο¬ 
τελεσμάτων. Στην περίπτωση που προκύψουν κενές 
θέσεις ειδοποιούνται οι επόμενοι σύμφωνα με τη σειρά 
κατάταξης μορίων και προτιμήσεων. Αν και μετά την 
ολοκλήρωση της παραπάνω διαδικασίας δεν συμπλη¬ 
ρώνεται ο αριθμός των μαθητών κατά τμήμα, δύναται 
με απόφαση του Διοικητικού Συμβουλίου να οριστεί η 
διαδικασία συμπλήρωσης των κενών θέσεων, σύμφωνα 
πάντα με τη σειρά κατάταξης μορίων και μόνο. 

Άρθρο 5 

Οι διατάξεις της παρούσας απόφασης εφαρμόζονται 
για την εισαγωγή μαθητών από το σχολικό έτος 2007 
- 2008 και εφεξής. 

Β. Από την απόφαση αυτή δεν προκαλείται αύξηση 
δαπάνης στον Τακτικό Προϋπολογισμό του Ο.Τ.Ε.Κ. 

Γ. Η απόφαση αυτή να δημοσιευθεί στην Εφημερίδα 
της Κυβερνήσεως. 

Αθήνα, 3 Δεκεμβρίου 2007 

οι ΥΠΟΥΡΓΟΙ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΤΟΥΡΙΣΤΙΚΗΣ ΑΝΑΠΤΥΞΗΣ 

ΕΥΡΙΠΙΔΗΣ ΣΤΥΛΙΑΝΙΔΗΣ ΑΡΗΣ ΣΠΗΛΙΩΤΟΠΟΥΛΟΣ 
-♦- 

Αριθμ. 32.767 (2) 

Μετατροπή της αμιγούς δημοτικής Επιχείρησης με την 
επωνυμία «Δημοτική Επιχείρηση Καλλιτεχνικής Παι¬ 
δείας και Πολιτισμού Συκεών» σε κοινωφελή επιχεί¬ 
ρηση του άρθρου 254 του ν. 3463/2006 με την επωνυ¬ 
μία «Δημοτική Κοινωφελής Επιχείρηση Καλλιτεχνικής 
Παιδείας και Πολιτισμού Συκεών». 

Ο ΓΕΝΙΚΟΣ ΓΡΑΜΜΑΤΕΑΣ 
ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ 

Έχοντας υπόψη: 

1) Τις διατάξεις: 

α) Των άρθρων 252, 254 και 269 του ν. 3463/2006 
(ΦΕΚ 114 /Α/8.6.2006) «Κύρωση του Κώδικα Δήμων και 
Κοινοτήτων». 


β) Τις διατάξεις της παρ. 10 του άρθρου 6 του ν. 2503/1997 
(ΦΕΚ 107 Α') «Διοίκηση, οργάνωση, στελέχωση της Περι¬ 
φέρειας, ρύθμιση θεμάτων για την τοπική αυτοδιοίκηση 
και άλλες διατάξεις». 

γ) Τ ις διατάξεις της παρ. 3 του άρθρου 90 του π.δ. 63/2005 
(ΦΕΚ 98 Α'): Κωδικοποίηση της νομοθεσίας για την Κυβέρ¬ 
νηση και τα κυβερνητικά όργανα που αφορούν τον έλεγχο 
των δαπανών που προκαλούν οι κανονιστικές διοικητικές 
πράξεις. 

2) Την υπ’ αριθμ. 33341/18.11.1999 απόφαση του Γε¬ 
νικού Γραμματέα Περιφέρειας Κεντρικής Μακεδονίας 
(ΦΕΚ 2030/Β/1999) περί σύστασης αμιγούς δημοτικής 
επιχείρησης με την επωνυμία «Ωδείο Συκεών» όπως 
τροποποιήθηκε και μετονομάσθηκε με την υπ’ αριθμ. 
7.205/26.3.2003 απόφαση του Γενικού Γραμματέα Πε¬ 
ριφέρειας Κεντρικής Μακεδονίας (ΦΕΚ 348/Β/2003) σε 
«Δημοτική Επιχείρηση Καλλιτεχνικής Παιδείας και Πο¬ 
λιτισμού Συκεών». 

3) Την υπ’ αριθμ. 250/2007 απόφαση του δημοτικού 
συμβουλίου Συκεών που αφορά τη μετατροπή της αμι¬ 
γούς δημοτικής Επιχείρησης με την επωνυμία «Δημοτι¬ 
κή Επιχείρηση Καλλιτεχνικής Παιδείας και Πολιτισμού 
Συκεών» σε κοινωφελή επιχείρηση του άρθρου 254 του 
ν. 3463/2006 με την επωνυμία «Δημοτική Κοινωφελής 
Επιχείρηση Καλλιτεχνικής Παιδείας και Πολιτισμού Συ¬ 
κεών». 

4) Τη σχετική οικονομοτεχνική μελέτη για τη μετα¬ 
τροπή της αμιγούς δημοτικής Επιχείρησης με την επω¬ 
νυμία «Δημοτική Επιχείρηση Καλλιτεχνικής Παιδείας 
και Πολιτισμού Συκεών» σε κοινωφελή επιχείρηση του 
άρθρου 254 του ν. 3463/2006 με την επωνυμία «Δημοτι¬ 
κή Κοινωφελής Επιχείρηση Καλλιτεχνικής Παιδείας και 
Πολιτισμού Συκεών». 

5) Την υπ’ αριθμ. 5631/26.7.2000 (ΦΕΚ 1032/ 
Β/22.8.2000) απόφαση του Γενικού Γραμματέα Πε¬ 
ριφέρειας Κεντρικής Μακεδονίας όπως αναδημοσι- 
εύθηκε στο ΦΕΚ 1339/τ.Β/6.11.2000, τροποποιήθηκε 
και συμπληρώθηκε με την υπ’ αριθμ. 7427/19.8.2004 
(ΦΕΚ 1293/Β'/23.8.2004) απόφασή μας «περί ορισμού 
εισηγητών και μεταβίβαση εξουσίας υπογραφής «Με 
εντολή Γ ενικού Γ ραμματέα» αποφάσεων, εγγράφων 
και άλλων πράξεων στο Γενικό Διευθυντή, Διευθυ¬ 
ντές και Προϊσταμένους Διευθύνσεων, Τμημάτων και 
Γ ραφείων των Υπηρεσιών της Περιφέρειας Κεντρικής 
Μακεδονίας», αποφασίζουμε: 

Α) Την προσαρμογή των καταστατικών σκοπών της 
αμιγούς δημοτικής Επιχείρησης με την επωνυμία «Δημο¬ 
τική Επιχείρηση Καλλιτεχνικής Παιδείας και Πολιτισμού 
Συκεών» σύμφωνα με το άρθρο 269 του ν. 3463/2006, 
προς τις προβλέψεις του άρθρου 254 του ίδιου νόμου 
και μετατροπή της σε κοινωφελή επιχείρηση με την 
επωνυμία «Δημοτική Κοινωφελής Επιχείρηση Καλλιτε¬ 
χνικής Παιδείας και Πολιτισμού Συκεών». 

Β) ΣΚΟΠΟΣ: Αντικείμενο της κοινωφελούς επιχείρησης 
είναι ο σχεδιασμός, η υλοποίηση, η αξιολόγηση και η 
έρευνα ανάπτυξης ενεργειών Παιδείας και Πολιτισμού 
και συγκεκριμένα: 

1. Η λειτουργία σχολείου (Ωδείου) μουσικών και καλ¬ 
λιτεχνικών σπουδών για τη διδασκαλία μουσικής, που 
θα περιλαμβάνει τις εξής σχολές: α) Σχολή Ανώτερων 
Θεωρητικών Μαθημάτων β) Σχολή Ενόργανης Μουσικής, 
γ) Σχολή Μονωδίας, δ) Σχολή Βυζαντινής Μουσικής και 
ε) Σχολή Σύνθεσης. 

2. Η πραγματοποίηση καλλιτεχνικών εκδηλώσεων και 
η συμμετοχή της σε αυτές. 

3. Η δημιουργία και λειτουργία πολιτιστικών υποδο¬ 
μών. 

4. Η στήριξη και διάδοση της σύγχρονης καλλιτεχνικής 
και πνευματικής δημιουργίας, ατομικής και συλλογι- 

κής- 

5. Η ανάδειξη όλων των πολιτιστικών-πολιτισμικών 
χαρακτηριστικών της περιοχής και η καταγραφή και 
διάδοση της τοπικής ιστορίας και της πολιτιστικής 
κληρονομιάς. 

6. Η διάδοση και η ανάπτυξη της καλλιτεχνικής 
παιδείας(διδασκαλία χορού, ρυθμικής, θεάτρου, ζω¬ 
γραφικής, φωτογραφίας και οποιουδήποτε είδους τέ¬ 
χνης). 

7. Η δημιουργία και λειτουργία θερινού ή χειμερινού 
κινηματογράφου. 

8. Η λειτουργία του ανοικτού και του κλειστού θεά¬ 
τρου του Δήμου Συκεών. 

9. Η δημιουργία θεσμών προώθησης του βιβλίου (εκ¬ 
θέσεις, βιβλιοθήκες, κ.τλ.). 

10. Η ανάπτυξη συνεργασίας με πολιτιστικούς, κοι¬ 
νωνικούς και αθλητικούς φορείς στην Ελλάδα και το 
εξωτερικό. 

11. Η αξιοποίηση εθνικών, ευρωπαϊκών και άλλων προ¬ 
γραμμάτων και μέτρων. 

12. Η σύναψη προγραμματικών συμβάσεων για την 
προώθηση των δραστηριοτήτων της επιχείρησης 

13. Η πληροφόρηση του κοινού με κάθε πρόσφορο 
μέσο για τις πολιτιστικές δραστηριότητες στο Δήμο. 

14. Η εκπόνηση και εφαρμογή προγραμμάτων έρευνας 
και τεχνολογίας για την ανάπτυξη της περιοχής. 

Γ) ΔΙΑΡΚΕΙΑ ΤΗΣ ΕΠΙΧΕΙΡΗΣΗΣ: Η διάρκεια της επι¬ 
χείρησης ορίζεται σε τριάντα (30) χρόνια από τη δη¬ 
μοσίευση της προσαρμογής στην εφημερίδα της κυ- 
βερνήσεως. 

Δ) ΕΔΡΑ ΤΗΣ ΕΠΙΧΕΙΡΗΣΗΣ: Έδρα της επιχείρησης 
ορίζεται ο Δήμος Συκεών του Νομού Θεσ/νίκης. 

Ε) ΠΟΡΟΙ ΤΗΣ ΕΠΙΧΕΙΡΗΣΗΣ: 

1. Τα έσοδα από την εγγραφή και συνδρομή στα τμή¬ 
ματα καλλιτεχνικής παιδείας και γενικά από την άσκηση 
της δραστηριότητάς της. 

2. Τα έσοδα από παροχή υπηρεσιών σχετικών με τους 
καταστατικούς της σκοπούς. 

3. Η χρηματοδότηση από το Δήμο Συκεών για τις 
δραστηριότητες και τις παρεχόμενες από αυτήν υπη¬ 
ρεσίες. 

4. Οι πρόσοδοι από την περιουσία της. 

5. Οι εισφορές, κληροδοτήματα, δωρεές, δάνεια. 

6. Οι επιχορηγήσεις, ενισχύσεις, χορηγίες και πάσης 
φύσεως εισφορές από νομικά πρόσωπα του δημοσίου 
τομέα (Υπουργείο Πολιτισμού, Κρατικοί Οργανισμοί, 
Νομαρχιακά Συμβούλια κ.α.) ή του ιδιωτικού τομέα και 
από φυσικά πρόσωπα. 

7. Οι χρηματοδοτήσεις από την υλοποίηση εθνικών, 
ευρωπαϊκών και άλλων προγραμμάτων. 

8. Τα έσοδα από προγραμματικές συμβάσεις. 

9. Κάθε άλλο νόμιμο έσοδο. 

ΣΤ) ΔΙΟΙΚΗΣΗ: Η επιχείρηση διοικείται από Ιίμελές 
διοικητικό συμβούλιο, τα οποία ορίζονται μαζί με τους 
αναπληρωτές τους από το Δημοτικό Συμβούλιο. Από 
τα μέλη τρεις (3) είναι αιρετοί εκπρόσωποι του Δήμου, 
έξι (6) κάτοικοι του Δήμου που έχουν πείρα ή γνώση 


με το αντικείμενο της επιχείρησης, ένα (1) μέλος της 
Ένωσης Γονέων Δήμου Συκεών ως εκπροσώπου κοι¬ 
νωνικού φορέα της περιοχής και ένας (1) εκπρόσωπος 
των εργαζομένων, όταν η επιχείρηση απασχολεί πάνω 
από είκοσι (20) άτομα. Στην περίπτωση των αιρετών 
μελών τουλάχιστον ένα μέλος εξ αυτών προέρχεται 
από τη μειοψηφία. 

Ε) ΚΕΦΑΛΑΙΟ: Το κεφάλαιο της Επιχείρησης ορίζε¬ 
ται στο ποσό των 86.738,81 € (όσο ήταν το κεφάλαιο 
της Δημοτικής Επιχείρησης Καλλιτεχνικής Παιδείας και 
Πολιτισμού). 

ΣΤ) ΛΥΣΗ: Η επιχείρηση μπορεί να λυθεί πριν την 
πάροδο της διάρκειας της με απόφαση του δημο¬ 
τικού συμβουλίου, η οποία λαμβάνεται με απόλυτη 
πλειοψηφία του συνόλου των μελών του και πράξη 
του Γενικού Γραμματέα της Περιφέρειας που δημο¬ 
σιεύεται στην Εφημερίδα της Κυβερνήσεως. Με την 
ίδια διαδικασία λύεται η επιχείρηση υποχρεωτικά, 
εάν καταστεί ανενεργός για χρονικό διάστημα άνω 
των δύο (2) ετών. 

Τη λύση της επιχείρησης ακολουθεί η εκκαθάριση 
αυτής. Μετά την εκκαθάριση της επιχείρησης, όσα πε¬ 
ριουσιακά στοιχεία απομένουν περιέρχονται στο Δήμο 
Συκεών. 

Η εκκαθάριση γίνεται μόνον από ορκωτούς λογιστές 
που ορίζονται από το δημοτικό συμβούλιο. 

Ζ) Από τη δημοσίευση της απόφασης αυτής στην 
Εφημερίδα της Κυβερνήσεως η «Δημοτική Κοινωφελής 
Επιχείρηση Καλλιτεχνικής Παιδείας και Πολιτισμού Συ¬ 
κεών» υποκαθίσταται αυτοδικαίως χωρίς καμία άλλη 
διατύπωση, σε όλα εν γένει τα δικαιώματα και τις υπο¬ 
χρεώσεις της «Δημοτικής Επιχείρησης Καλλιτεχνικής 
Παιδείας και Πολιτισμού Συκεών» εξομοιούμενη με κα¬ 
θολικό διάδοχο. 

Από τις διατάξεις της απόφασης αυτής δεν προκαλεί- 
ται δαπάνη σε βάρος του προϋπολογισμού του Δήμου 
Συκεών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Θεσσαλονίκη, 26 Νοεμβρίου 2007 

Με εντολή Γ ενικού Γ ραμματέα Περιφέρειας 
Ο Γ ενικός Διευθυντής 
ΝΙΚΟΛΑΟΣ X. ΤΣΟΤΣΟΛΗΣ 

-♦- 

Αριθμ. 37675 (3) 

Μετατροπή της αμιγούς δημοτικής Επιχείρησης με την 
επωνυμία «Δημοτική Επιχείρηση Αθλητισμού Συκε¬ 
ών» σε κοινωφελή επιχείρηση του άρθρου 254 του 
ν. 3463/2006 με την επωνυμία «Κοινωφελής Επιχεί¬ 
ρηση Αθλητισμού Συκεών». 

Ο ΓΕΝΙΚΟΣ ΓΡΑΜΜΑΤΕΑΣ 
ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ 

Έχοντας υπόψη: 

1) Τις διατάξεις: 

α) Των άρθρων 252, 254 και 269 του ν. 3463/2006 
(ΦΕΚ 114 /Α/8.6.2006) «Κύρωση του Κώδικα Δήμων και 
Κοινοτήτων». 

β) Τις διατάξεις της παρ. 10 του άρθρου 6 του ν. 2503/1997 
(ΦΕΚ 107 Α') «Διοίκηση, οργάνωση, στελέχωση της Περι¬ 
φέρειας, ρύθμιση θεμάτων για την τοπική αυτοδιοίκηση 
και άλλες διατάξεις». 

γ) Τις διατάξεις της παρ. 3 του άρθρου 90 του π.δ. 
63/2005 (ΦΕΚ 98 Α'): 

Κωδικοποίηση της νομοθεσίας για την Κυβέρνηση και 
τα κυβερνητικά όργανα που αφορούν τον έλεγχο των 
δαπανών που προκαλούν οι κανονιστικές διοικητικές 
πράξεις. 

2) Την υπ’ αριθμ. 8.221/26.3.2003 απόφαση του Γενικού 
Γραμματέα Περιφέρειας Κεντρικής Μακεδονίας (ΦΕΚ 
348/Β/2003) περί σύστασης της αμιγούς δημοτικής 
επιχείρησης με την επωνυμία «Δημοτική Επιχείρηση 
Αθλητισμού Συκεών». 

3) Την υπ’ αριθμ. 251/2007 απόφαση του δημοτικού 
συμβουλίου Συκεών που αφορά τη μετατροπή της αμι¬ 
γούς δημοτικής Επιχείρησης με την επωνυμία «Δημοτική 
Επιχείρηση Αθλητισμού Συκεών» σε κοινωφελή επιχεί¬ 
ρηση του άρθρου 254 του ν. 3463/2006 με την επωνυμία 
«Κοινωφελής Επιχείρηση Αθλητισμού Συκεών». 

4) Τη σχετική οικονομοτεχνική μελέτη για τη μετα¬ 
τροπή της αμιγούς δημοτικής Επιχείρησης με την επω¬ 
νυμία «Δημοτική Επιχείρηση Αθλητισμού Συκεών» σε 
κοινωφελή επιχείρηση του άρθρου 254 του ν. 3463/2006 
με την επωνυμία «Κοινωφελής Επιχείρηση Αθλητισμού 
Συκεών». 

5) Την υπ’ αριθμ. 5631/26.7.2000 (ΦΕΚ 1032/Β/22.8.2000) 
απόφαση του Γενικού Γραμματέα Περιφέρειας Κε¬ 
ντρικής Μακεδονίας όπως αναδημοσιεύθηκε στο ΦΕΚ 
1339/τ.Β/6.11.2000, τροποποιήθηκε και συμπληρώθηκε 
με την υπ’ αριθμ. 7427/19.8.2004 (ΦΕΚ 1293/Β723.8.2004) 
απόφασή μας «περί ορισμού εισηγητών και μεταβίβαση 
εξουσίας υπογραφής «Με εντολή Γ ενικού Γ ραμματέα» 
αποφάσεων, εγγράφων και άλλων πράξεων στο Γ ενικό 
Διευθυντή, Διευθυντές και Προϊσταμένους Διευθύνσε¬ 
ων, Τμημάτων και Γ ραφείων των Υπηρεσιών της Περι¬ 
φέρειας Κεντρικής Μακεδονίας», αποφασίζουμε: 

Α) Την προσαρμογή των καταστατικών σκοπών της 
αμιγούς δημοτικής Επιχείρησης του δήμου Συκεών 
Νομού Θεσσαλονίκης με την επωνυμία «Δημοτική Επι¬ 
χείρηση Αθλητισμού Συκεών» σύμφωνα με το άρθρο 
269 του ν. 3463/2006, προς τις προβλέψεις του άρθρου 
254 του ίδιου νόμου και μετατροπή της σε κοινωφελή 
επιχείρηση με την επωνυμία «Κοινωφελής Επιχείρηση 
Αθλητισμού Συκεών». 

Β) ΣΚΟΠΟΣ: Αντικείμενο της κοινωφελούς επιχείρησης 
είναι ο σχεδιασμός, η υλοποίηση, η αξιολόγηση και η 
έρευνα ανάπτυξης ενεργειών Παιδείας και Πολιτισμού 
και συγκεκριμένα: 

1. Η δημιουργία και λειτουργία αθλητικών υποδομών, 
όπως γηπέδων, γυμναστηρίων, χώρων αθλοπαιδιών. 

2. Η στήριξη και διάδοση των αθλητικών ιδεών και του 
ολυμπιακού πνεύματος και η προώθηση της αθλητικής 
παιδείας. 

3. Η συνεισφορά στην εμπέδωση και διάδοση της ολυ¬ 
μπιακής ιερής εκεχειρίας. 

4. Η πραγματοποίηση εσόδων που θα διατίθενται για 
τη βελτίωση και επέκταση των δραστηριοτήτων της 
επιχείρησης καθώς και για την εκτέλεση κοινωφελών 
έργων στην περιοχή. 

5. Η πραγματοποίηση επενδύσεων για την ευρύτερη 
ανάπτυξη του Δήμου Συκεών. 

6. Η διάδοση και η ανάπτυξη του αθλητισμού και η 
δημιουργία αθλητικών τμημάτων. 

7. Η προβολή, η ανάπτυξη και διάδοση όλων των 
αθλημάτων με τη διοργάνωση εκδηλώσεων και δρα¬ 


στηριοτήτων καθώς και τη διοργάνωση ημερίδων και 
συνεδρίων. 

8. Η ανάπτυξη συνεργασίας με αθλητικούς, κοινω¬ 
νικούς και πολιτιστικούς φορείς στην Ελλάδα και το 
εξωτερικό. 

9. Η αξιοποίηση εθνικών, ευρωπαϊκών και άλλων προ¬ 
γραμμάτων και μέτρων. 

10. Η εκμετάλλευση αναψυκτηρίων και κυλικείων στους 
αθλητικούς χώρους. 

11. Η πληροφόρηση του κοινού με κάθε πρόσφορο 
μέσο για τις αθλητικές δραστηριότητες στο Δήμο. 

12. Η σύναψη προγραμματικών συμβάσεων για την 
προώθηση των δραστηριοτήτων της επιχείρησης. 

13. Η εκπόνηση και εφαρμογή προγραμμάτων έρευνας 
και τεχνολογίας για την ανάπτυξη της περιοχής. 

Γ) ΔΙΑΡΚΕΙΑ ΤΗΣ ΕΠΙΧΕΙΡΗΣΗΣ: Η διάρκεια της επι¬ 
χείρησης ορίζεται σε τριάντα (30) χρόνια από τη δη¬ 
μοσίευση της προσαρμογής στην Εφημερίδα της Κυ- 
βερνήσεως. 

Δ) ΕΔΡΑ ΤΗΣ ΕΠΙΧΕΙΡΗΣΗΣ: Έδρα της επιχείρησης 
ορίζεται ο Δήμος Συκεών του Νομού ©εσ/νίκης. 

Ε) ΠΟΡΟΙ ΤΗΣ ΕΠΙΧΕΙΡΗΣΗΣ: 

1. Τα έσοδα από την εγγραφή και συνδρομή στα τμή¬ 
ματα των γυμναστηρίων και γενικά από την άσκηση της 
δραστηριότητάς της. 

2. Τα έσοδα από παροχή υπηρεσιών σχετικών με τους 
καταστατικούς της σκοπούς. 

3. Η χρηματοδότηση από το Δήμο Συκεών για τις 
δραστηριότητες και τις παρεχόμενες από αυτήν υπη¬ 
ρεσίες. 

4. Οι πρόσοδοι από την περιουσία της. 

5. Τα δάνεια, κληρονομιές, δωρεές κ.τ.λ. 

6. Οι επιχορηγήσεις, ενισχύσεις, χορηγίες και πάσης 
φύσεως εισφορές από νομικά πρόσωπα του δημοσί¬ 
ου τομέα (Γενική Γραμματεία Αθλητισμού, Υπουργεία, 
Κρατικοί Οργανισμοί, Νομαρχιακά Συμβούλια κ.α.) ή του 
ιδιωτικού τομέα και από φυσικά πρόσωπα. 

7. Οι χρηματοδοτήσεις από την υλοποίηση εθνικών, 
ευρωπαϊκών και άλλων προγραμμάτων. 

8. Τα έσοδα από προγραμματικές συμβάσεις. 

9. Κάθε άλλο νόμιμο έσοδο. 

ΣΤ) ΔΙΟΙΚΗΣΗ: Η επιχείρηση διοικείται από Ιίμελές 
Διοικητικό Συμβούλιο, τα οποία ορίζονται μαζί με τους 
αναπληρωτές τους από το Δημοτικό Συμβούλιο. Από 
τα μέλη τρεις (3) είναι αιρετοί εκπρόσωποι του Δήμου, 
έξι (6) κάτοικοι του Δήμου που έχουν πείρα ή γνώση 
με το αντικείμενο της επιχείρησης, ένα (1) μέλος της 
Ένωσης Γονέων Δήμου Συκεών ως εκπροσώπου κοι¬ 
νωνικού φορέα της περιοχής και ένας (1) εκπρόσωπος 
των εργαζομένων, όταν η επιχείρηση απασχολεί πάνω 
από είκοσι (20) άτομα. Στην περίπτωση των αιρετών 
μελών τουλάχιστον ένα μέλος εξ αυτών προέρχεται 
από τη μειοψηφία. 

Ε) ΚΕΦΑΛΑΙΟ: Το κεφάλαιο της Επιχείρησης ορίζεται 
στο ποσό των 105.000,00 € (όσο ήταν το κεφάλαιο της 
Δημοτικής Επιχείρησης Αθλητισμού Συκεών). 

ΣΤ) ΛΥΣΗ: Η επιχείρηση μπορεί να λυθεί πριν την 
πάροδο της διάρκειάς της με απόφαση του Δημοτικού 
Συμβουλίου, η οποία λαμβάνεται με απόλυτη πλειοψη- 
φία του συνόλου των μελών του και πράξη του Γ ενικού 
Γραμματέα της Περιφέρειας που δημοσιεύεται στην 

Εφημερίδα της Κυβερνήσεως. Με την ίδια διαδικασία 
λύεται η επιχείρηση υποχρεωτικά, εάν καταστεί ανενερ¬ 
γός για χρονικό διάστημα άνω των δύο (2) ετών. 

Τη λύση της επιχείρησης ακολουθεί η εκκαθάριση 
αυτής. Μετά την εκκαθάριση της επιχείρησης, όσα πε¬ 
ριουσιακά στοιχεία απομένουν περιέρχονται στο Δήμο 
Συκεών. 

Η εκκαθάριση γίνεται μόνον από ορκωτούς λογιστές 
που ορίζονται από το Δημοτικό Συμβούλιο. 

Ζ) Από τη δημοσίευση της απόφασης αυτής στην 
Εφημερίδα της Κυβερνήσεως η «Δημοτική Κοινωφε¬ 
λής Επιχείρηση Αθλητισμού Συκεών» υποκαθίσταται 
αυτοδικαίως χωρίς καμία άλλη διατύπωση, σε όλα εν 
γένει τα δικαιώματα και τις υποχρεώσεις της «Δημοτι¬ 
κής Επιχείρησης Αθλητισμού Συκεών» εξομοιούμενη με 
καθολικό διάδοχο. 

Από τις διατάξεις της απόφασης αυτής δεν προκαλεί- 
ται δαπάνη σε βάρος του προϋπολογισμού του δήμου 
Συκεών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Θεσσαλονίκη, 26 Νοεμβρίου 2007 

Με εντολή Γενικού Γραμματέα Περιφέρειας 
Ο Γ ενικός Διευθυντής 
ΝΙΚΟΛΑΟΣ X. ΤΣΟΤΣΟΛΗΣ 

-♦- 

(4) 

Όροι και προϋποθέσεις για την εγγραφή των προ¬ 
σώπων που παρέχουν υπηρεσίες για λογαριασμό 
των πιστωτικών ιδρυμάτων ως διαμεσολαβητές 
ή ως συνδεδεμένοι αντιπρόσωποι του άρθρου 29 
του ν. 3606/2007, σε μητρώο που τηρείται στην 
Τράπεζα της Ελλάδος. 

Ο ΔΙΟΙΚΗΤΗΣ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ 
(Πράξη Διοικητή αριθμ. 2600/28.11.2007) 

Αφού έλαβε υπόψη: 

α) το άρθρο 55Α του καταστατικού της Τράπεζας της 
Ελλάδος, όπως ισχύει, 

β) το άρθρο 1 του ν. 1266/1982 «Όργανα ασκήσεως της 
νομισματικής, πιστωτικής και συναλλαγματικής πολιτι¬ 
κής και άλλες διατάξεις», σε συνδυασμό με το άρθρο 
12 του ν. 2548/1997, 

γ) τις διατάξεις του ν. 3606/2007 «Αγορές χρηματο¬ 
πιστωτικών μέσων και άλλες διατάξεις», με τον οποίο 
ενσωματώθηκαν στο ελληνικό δίκαιο οι διατάξεις της 
Οδηγίας 2004/39/ΕΚ και ιδίως το άρθρα 29 και 14 του 
νόμου αυτού, 

δ) τις διατάξεις των άρθρων 4,25 και 26 του ν. 3601/2007, 
«Ανάληψη και άσκηση δραστηριοτήτων από τα πιστωτικά 
ιδρύματα, επάρκεια ιδίων κεφαλαίων των πιστωτικών 
ιδρυμάτων και των επιχειρήσεων παροχής επενδυτικών 
υπηρεσιών και λοιπές διατάξεις», 

ε) την υπ’ αριθμ. ΠΔ/ΤΕ 2577/9.3.2006 «Πλαίσιο αρχών 
λειτουργίας και κριτηρίων αξιολόγησης της οργάνω¬ 
σης και των Συστημάτων Εσωτερικού Ελέγχου των πι¬ 
στωτικών και χρηματοδοτικών ιδρυμάτων και σχετικές 
αρμοδιότητες των διοικητικών τους οργάνων», όπως 
τροποποιήθηκε και συμπληρώθηκε τελευταία και με 
την υπ’ αριθμ. ΠΔ/ΤΕ 2597/31.10.2007, 

στ) την υπ’ αριθμ. 2/387/19.6.2006 κοινή απόφαση της 
Επιτροπής Κεφαλαιαγοράς (ΕΚ) και της Τράπεζας της 


Ελλάδος, όπως ισχύει, για την πιστοποίηση επαγγελμα¬ 
τικής επάρκειας των υπαλλήλων και στελεχών πιστωτι¬ 
κών ιδρυμάτων, καθώς και την αντίστοιχη απόφαση υπ’ 
αριθμ. 1/387/19.6.2006 του Δ.Σ. της Ε.Κ. για τους υπαλλή¬ 
λους και τα στελέχη ΑΕΠΕΥ, ΑΕΕΔ, ΑΕΔΑΚ και ΑΕΕΧ, 
ζ) το 1863/3.11.2005 έγγραφο της Τράπεζας της Ελλά¬ 
δος, με το οποίο καθιερώθηκε η δημιουργία ιστοσελίδας 
στον ιστοχώρο της που ενημερώνεται με τα στοιχεία 
των προσώπων που διαμεσολαβούν στην παροχή υπη¬ 
ρεσιών για λογαριασμό πιστωτικών ιδρυμάτων, 
η) τις υπ’ αριθμ. 1/452/1.11.2007 και 5/452/1.11.2007 σχε¬ 
τικές αποφάσεις του Δ.Σ. της Επιτροπής Κεφαλαιαγο¬ 
ράς, 

θ) τη σκοπιμότητα καθορισμού γενικών όρων για την 
εγγραφή σε μητρώο των συνδεδεμένων αντιπροσώπων 
και των προσώπων που διαμεσολαβούν στην παροχή 
υπηρεσιών για λογαριασμό πιστωτικών ιδρυμάτων κα¬ 
θώς και των ειδικότερων οργανωτικών προϋποθέσεων 
που πρέπει να εκπληρώνονται, κατ’ εφαρμογή του άρ¬ 
θρου 29 του ν. 3606/2007, στην περίπτωση των συνδε¬ 
δεμένων αντιπροσώπων, αποφάσισε τα ακόλουθα: 

I. Μητρώο συνδεδεμένων αντιπροσώπων του άρθρου 
29 του ν. 3606/2007. 

Α. Τήρηση μητρώου 

1. Η Τράπεζα της Ελλάδος τηρεί μητρώο συνδεδεμέ¬ 
νων αντιπροσώπων του άρθρου 29 του ν. 3606/2007, 
το οποίο αναρτάται στην ιστοσελίδα της Τράπεζας 
της Ελλάδος. 

2. Στο μητρώο συνδεδεμένων αντιπροσώπων κατα- 
χωρούνται τα εξής: 

(α) η επωνυμία του πιστωτικού ιδρύματος για λογα¬ 
ριασμό του οποίου ενεργεί, 

(β) το ονοματεπώνυμο του συνδεδεμένου αντιπροσώ¬ 
που, εάν πρόκειται για φυσικό πρόσωπο ή η επωνυμία 
του και ο νόμιμος εκπρόσωπος, εάν πρόκειται για νομικό 
πρόσωπο, 

(γ) η διεύθυνση, από την οποία θα παρέχει τις υπη¬ 
ρεσίες του ή η έδρα του, εάν πρόκειται για φυσικό ή 
νομικό πρόσωπο αντίστοιχα, 

(δ) στοιχεία επικοινωνίας και 

(ε) οι υπηρεσίες που πρόκειται να παρέχει. 

3. Η Τράπεζα της Ελλάδος ενημερώνει το μητρώο 
συνδεδεμένων αντιπροσώπων, εντός πέντε εργασίμων 
ημερών από την παραλαβή της γνωστοποίησης από 
πιστωτικό ίδρυμα περί του ορισμού του. 

Β. Προϋποθέσεις εγγραφής 

1. Πιστωτικό ίδρυμα που επιθυμεί να ορίσει συνδεδεμέ- 
νο αντιπρόσωπο, υποβάλλει στην Τράπεζα της Ελλάδος: 
α) τη Γνωστοποίηση του Παραρτήματος 1, καθώς και β) 
τη Βεβαίωση του Παραρτήματος 2. 

2. Ο συνδεδεμένος αντιπρόσωπος μπορεί να ενεργεί 
για λογαριασμό του πιστωτικού ιδρύματος μόνον μετά 
από την εγγραφή του στο μητρώο. 

3. Η Τράπεζα της Ελλάδος, μπορεί να αρνηθεί την 
εγγραφή συνδεδεμένου αντιπροσώπου στο μητρώο, 
εάν το πιστωτικό ίδρυμα δεν υποβάλει το σύνολο των 
απαιτούμενων δικαιολογητικών της παραγράφου 1, ή 
εάν διαπιστώσει ότι δεν πληρούνται οι απαιτούμενες, 
με βάση την παρούσα Πράξη προϋποθέσεις. 

Γ. Οργανωτικές απαιτήσεις 

1. Εκτός από τις γενικές απαιτήσεις του κεφ. Γ του 
Παρατήματος 1 της υπ’ αριθμ. ΠΔ/ΤΕ 2577/2006, όπως 
ισχύει, που διέπουν γενικότερα την ανάθεση από πι- 

στωτικά ιδρύματα εργασιών σε τρίτους, το πιστωτικό 
ίδρυμα μπορεί να ορίζει συνδεδεμένο αντιπρόσωπο του 
άρθρου 29 του ν. 3606/2007, εφόσον υπό την πλήρη ευ¬ 
θύνη του πιστωτικού ιδρύματος διασφαλίζεται μέσω της 
κατάλληλης πολιτικής και διαδικασιών, ειδικότερα: 

α) η συμμόρφωση των ενεργειών του συνδεδεμένου 
αντιπροσώπου προς τις διαδικασίες κανονιστικής συμ¬ 
μόρφωσης, διαχείρισης κινδύνων, εσωτερικού ελέγχου 
και με την πολιτική σύγκρουσης συμφερόντων που έχει 
θεσπίσει και εφαρμόζει το πιστωτικό ίδρυμα, με βάση 
την υπ’ αριθμ. ΠΔ/ΤΕ 2577/2006, όπως ισχύει και το 
Παράρτημα 6 αυτής, αντιστοίχως, 

β) η συμμόρφωση του συνδεδεμένου αντιπροσώπου 
με τις υποχρεώσεις του κεφαλαίου 2 της υπ’ αριθμ. 
1/452/1.11.2007 απόφασης του Διοικητικού Συμβουλίου 
της Επιτροπής Κεφαλαιαγοράς, 

γ) η μη κατοχή, από το συνδεδεμένο αντιπρόσωπο, 
χρημάτων ή χρηματοπιστωτικών μέσων για λογαριασμό 
πελατών, 

δ) η καταγραφή των εντολών που λαμβάνει ο συν- 
δεδεμένος αντιπρόσωπος από πελάτες για λογαρια¬ 
σμό του πιστωτικού ιδρύματος, στο πλαίσιο παροχής 
της επενδυτικής υπηρεσίας της λήψης και διαβίβασης 
εντολών. 

2. Το πιστωτικό ίδρυμα εξακριβώνει ότι ο συνδεδεμένος 
αντιπρόσωπος, όταν πρόκειται για φυσικό πρόσωπο, ή 
οι υπάλληλοι του συνδεδεμένου αντιπροσώπου, όταν 
πρόκειται για νομικό πρόσωπο, που παρέχουν τις επεν¬ 
δυτικές υπηρεσίες της λήψης και διαβίβασης και παροχής 
συμβουλών, διαθέτουν το σχετικό πιστοποιητικό επαγ¬ 
γελματικής επάρκειας του άρθρου 14 του ν. 3606/2007. 

3. Διευκρινίζεται ότι οι ανωτέρω προϋποθέσεις της 
παρ. 1 υπό στοιχείο γ και της παρ. 2 του παρόντος κε¬ 
φαλαίου εφαρμόζονται υπό την επιφύλαξη των ειδικών 
διατάξεων που ισχύουν για τα πιστωτικά ιδρύματα και 
τις ΕΠΕΥ με βάση το άρθρο 4 του ν. 3606/2007 και των 
σχετικών με την πιστοποίηση υπαλλήλων των επιχει¬ 
ρήσεων αυτών αποφάσεων της Τράπεζας της Ελλάδος 
και της Επιτροπής Κεφαλαιαγοράς. 

Δ. Διαγραφή από το μητρώο συνδεδεμένων αντιπρο¬ 
σώπων 

1. Στην Τράπεζα της Ελλάδος γνωστοποιείται άμεσα 
από το πιστωτικό ίδρυμα: 

α) κάθε μεταβολή που επέρχεται στα στοιχεία που 
αφορούν το συνδεδεμένο αντιπρόσωπο και περιλαμβά¬ 


νονται στην παραγρ. 2 της ενότητας Α και στην παραγρ. 
1 της ενότητας Β του κεφ. I της παρούσας Πράξης, 
όπως και 

β) η λύση συνεργασίας του πιστωτικού ιδρύματος με 
το συνδεδεμένο αντιπρόσωπο. 

Η Τράπεζα της Ελλάδος, ενημερώνει σχετικώς το μη¬ 
τρώο εντός της προθεσμίας της παραγράφου 2 της 
ενότητας Α του κεφ. I της παρούσας Πράξης. 

2. Η Τράπεζα της Ελλάδος προβαίνει σε διαγραφή 
συνδεδεμένου αντιπροσώπου από το μητρώο, εάν δι¬ 
απιστώσει ότι: 

α) παύουν να συντρέχουν οι προϋποθέσεις που προβλέπο- 
νται στην παράγραφο 5 του άρθρου 29 του ν. 3606/2007, 

β) δεν πληρούνται οι οργανωτικές προϋποθέσεις που 
αναφέρονται στην ενότητα Γ του Κεφ. I της παρούσας 
Πράξης, ενημερώνοντας παράλληλα σε κάθε περίπτωση, 
το πιστωτικό ίδρυμα για λογαριασμό του οποίου ενεργεί 
ο συνδεδεμένος αντιπρόσωπος. 

II. Μητρώο προσώπων που διαμεσολαβούν κατά την 
παροχή τραπεζικών υπηρεσιών 

1. Για τους σκοπούς εφαρμογής του Παραρτήματος 

1 της υπ’ αριθμ. ΠΔ/ΤΕ 2577/2007, όπως ισχύει, η Τρά¬ 
πεζα της Ελλάδος τηρεί μητρώο των προσώπων που 
παρέχουν διαμεσολαβητικής φύσεως εργασίες σχετικά 
με τραπεζικές υπηρεσίες και προϊόντα για λογαριασμό 
πιστωτικών ιδρυμάτων. Το εν λόγω μητρώο αναρτάται 
στην ιστοσελίδα της Τράπεζας της Ελλάδος. 

2. Για την τήρηση του εν λόγω μητρώου, εφαρμόζονται 
αναλόγως οι διατάξεις των παρ. 2 και 3 της ενότητας Α, 
των παρ. 1(α), 2 και 3 της ενότητας Β και των παρ. 1 και 

2 της ενότητας Δ του Κεφ. I της παρούσας Πράξης. 

III. Λοιπές διατάξεις 

Εξουσιοδοτείται η Διεύθυνση Εποπτείας Πιστωτικού 
Συστήματος της Τ ράπεζας της Ελλάδος για την παροχή 
οδηγιών και διευκρινίσεων που αφορούν την εφαρμογή 
της παρούσας πράξης και των παραρτημάτων της. 

Από τις διατάξεις της πράξης αυτής δεν προκαλείται 
δαπάνη σε βάρος του Κρατικού Προϋπολογισμού. 

Η πράξη αυτή να δημοσιευθεί στην Εφημερίδα της 
Κυβερνήσεως. 

Αθήνα, 29 Νοεμβρίου 2007 
Ο Διοικητής 

ΝΙΚΟΛΑΟΣ ΓΚΑΡΓΚΑΝΑΣ 

ΠΑΡΑΡΤΗΜΑ 1 

ΓΝΩΣΤΟΠΟΙΗΣΗ ΟΡΙΣΜΟΥ ΣΥΝΔΕΔΕΜΕΝΟΥ ΑΝΤΙΠΡΟΣΩΠΟΥ Ή ΔΙΑΜΕΣΟΛΑΒΗΤΗ 

Επωνυμία (1) :. 

Νόμιμος εκπρόσωπος <2) :. 

Όνομα και Επώνυμο <3) :. 

Όνομα και Επώνυμο Πατέρα:. 

Ημερομηνία γέννησης:. 

Τόπος Γέννησης:. 

Αριθμός Δελτίου Ταυτότητας:. 

Οδός:.Αριθ:.ΤΚ:.Δήμος:. 

Τ ηλέφωνο:.ΡΑΧ:. β-τηαίΙ: . 

Α.Φ.Μ.:. 

ΑΡ.Μ.Α.Ε. (1) :. 

Δ.Ο.Υ.:. 

Υπηρεσίες <4) 

Αριθμός της σύμβασης συνεργασίας με το πιστωτικό ίδρυμα. 


Διαφήμιση επενδυτικών και παρεπόμενων υπηρεσιών συνεργαζόμενου πιστωτικού ιδρύματος □ 
Λήψη και διαβίβαση εντολών πελατών σχετικά με επενδυτικές υπηρεσίες ή χρηματοπιστωτικά μέσα □ 
Μεσολάβηση για την τοποθέτηση χρηματοπιστωτικών μέσων □ 

Παροχή συμβουλών σε πελάτες σχετικά με τα χρηματοπιστωτικά μέσα και υπηρεσίες του 
πιστωτικού ιδρύματος □ 


Για την Εταιρεία 

(1) Τα συγκεκριμένα εδάφια συμπληρώνονται εφόσον ο συνδεδεμένος αντιπρόσωπος ή διαμεσολαβητής 
είναι νομικό πρόσωπο. 

(2) Συμπληρώνονται τα στοιχεία του νόμιμου εκπροσώπου εφόσον ο συνδεδεμένος αντιπρόσωπος ή 
διαμεσολαβητής είναι νομικό πρόσωπο . 

(3) Συμπληρώνεται το όνομα του φυσικού προσώπου που ενεργεί ως συνδεδεμένος αντιπρόσωπος ή 
διαμεσολαβητής. 

(4) Συμπληρώνεται με την καταγραφή των τραπεζικών υπηρεσιών που αφορά η διαμεσολάβηση. 


ΠΑΡΑΡΤΗΜΑ 2 


ΒΕΒΑΙΩΣΗ 


Με την παρούσα βεβαιούται ότι πληρούνται οι οργανωτικές απαιτήσεις που αναφέρονται στην 
ενότητα Γ του κεφ. I της ΠΔ/ΤΕ 2600/28.11.2007. 


Για το πιστωτικό ίδρυμα 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

